钦定古今图书集成/明伦汇编/氏族典/第024卷 > 冯延己
## 钦定古今图书集成/明伦汇编/氏族典/第024卷 > 冯延己

按《十国春秋》，南唐冯延己，一名延嗣，字正中，广陵人
也。以文雅称，烈祖授秘书郎。元宗以吴王为元帅，用
延己掌书记，与陈觉善，因觉以附宋齐丘，元宗亦悟
其非端士而不能去。常梦锡屡言延己小人，烈祖将
斥之，会晏驾不果。保大初，拜谏议大夫、翰林学士，迁
户部侍郎、翰林学士承旨，又进中书侍郎，复与其弟
延鲁交结魏岑、陈觉、查文徽，侵损时政，时谓之“五鬼。”
四年，同平章事、集贤殿大学士，罢为太子少傅。顷之，
除昭武军节度使，以母忧去。起复冠军大将军，召为
太子太保，领昭义军节度使。俄以左仆射同平章事。
元宗悉委以政，凡事奏可而已。九年，湖南平，而朗州
刘言叛，元宗欲授言旄节，延己持不下。及周师大入，
尽失江北地，始罢延己相位，犹为太子少傅。数月复
相。会疾，改太子太傅。建隆元年五月乙丑，卒，年五十
八，谥忠肃。